Yul Brynner

**Yul Brynner** (Sahalin, 11. srpnja 1920. - New York, 10. listopada 1985.), američki filmski glumac ruskog podrijetla. U Sjedinjenim Državama se pojavio u mnogim filmskim i kazališnim produkcijama. Najpoznatiji je po ulozi sijamskog kralja u mjuziklu *[[Kralj i ja]]* u kazalištu i na velikom platnu, kao i Ramzesa II. u filmu Cecila B. DeMillea *[[Deset zapovijedi (1956)|Deset zapovijedi]]* iz 1956. i Chrisa Adamsa u *[[Sedmorica veličanstvenih|Sedmorici veličanstvenih]]*.

Bio je poznat po obrijanoj glavi koju je zadržao kao osobni zaštitni znak od uloge u *Kralj i ja*. Tijekom života je postao sinonim za ćelavost.

## Biografija

### Rani život

Rođen je kao **Yuliy Borisovič Brynner** u Vladivostoku, Rusija. Njegova majka, Marusya Blagovidova, bila je kćer ruskog liječnika, a njegov otac, Boris Brynner, je bio inženjer i izumitelj, koji je imao švicarskog i mongolskog podrijetla. Ime je dobio po djedu s očeve strane, Julesu Brynneru.

Nakon što je Boris Brynner napustio obitelj, njegova majka uzela je Yula i njegovu sestru, Veru Brynner, i odvela ih u Harbin, Kina, gdje je pohađao školu koju je vodila kršćanska organizacija YMCA, a 1934. ih je odvela u Pariz.

Tijekom Drugog svjetskog rata (1941.-do Dana D) Brynner je radio kao francuski radijski spiker i komentator za američki Ured za ratne informacije koji je prenosio propagandu u okupiranoj Francuskoj.

### Karijera

U svojim dvadesetima je počeo glumiti i raditi kao model, a u ranoj karijeri ga je golog fotografirao George Platt Lynes.

Brynnerova najbolja uloga bila je ona sijamskog kralja Mongkuta u broadwayskoj produkciji mjuzikla *[[Kralj i ja]]* koju je u kazalištu u karijeri izveo 4626 puta. Nastupio je u originalnoj produkciji i kasnijim turnejama, kao i u ponovnim postavama na Broadwayu 1977. i 1985. Nastupio je i u istoimenoj filmskoj verziji za što je dobio Oscara za najboljeg glumca, kao i u televizijskoj verziji (*Ana i kralj*) na CBS-u 1972. Brynner je jedna od sedam osoba koji su osvojili nagradu Tony i Oscar za istu ulogu.

Filmsku verziju je započeo eksplozivno, pojavivši se ne samo u ekranizaciji *[[Kralj i ja (1956)|Kralj i ja]]*, nego i u filmovima *[[Deset zapovijedi (1956)|Deset zapovijedi]]* s Charltonom Hestonom i *[[Anastazija (1956)|Anastaziji]]* s Ingrid Bergman.

Kasnije se pojavio u filmovima kao što su biblijski spektakl *[[Salomon i Sheba]]* (1959.), kao Salomon, *[[Sedmorica veličanstvenih]]* (1960.) i *[[Westworld]]* (1973.). U *[[Morituri (1965)|Morituriju]]* je nastupio s Marlonom Brandom; Katharine Hepburn mu je bila partnerica u filmu *[[Madwoman of Chaillot (1969)|Madwoman of Chaillot]]*, a William Shatner u ekranizaciji *[[Braća Katamazovi (1958)|Braće Katamazovih]]*. Njegov posljednji nastup bio je u nastavku *Westworlda*, nazvanom *[[Futureworld]]* s Peterom Fondom i Blythe Danner 1976.

Krajem života je obolio od trihineloze te kasnije tužio restoran Trader Vic's u hotelu Plaza u New Yorku jer su mu poslužili slabo pečenu svinjetinu, od koje je, navodno, obolio.

### Fotograf, pisac i glazbenik

Osim što je bio glumac, Brynner je bio aktivan fotograf, te napisao dvije knjige. Njegova kćer Victoria sastavila je knjigu njegovih fotografija obitelji, prijatelja i glumaca, kao i onih koje je snimio dok je radio kao UN-ov specijalni konzultant o izbjeglicama. Knjiga je nazvana *Yul Brynner: Photographer*. Osim toga, objavio je i *Bring Forth the Children: A Journey to the Forgotten People of Europe and the Middle East* 1960. i *The Yul Brynner Cookbook: Food Fit for the King and You* 1983.

Učenik glazbe od djetinjstva, Brynner je bio hvaljeni gitarist i pjevač. U svojem ranom periodu u Europi je često svirao i pjevao romske pjesme u pariškim noćnim klubovima s Aljošom Dimitrijevičem. Neke od tih pjesama je otpjevao u filmu *Braća Karamazovi*. On i Dimitrijevič su 1967. objavili album *The Gypsy and I: Yul Brynner Sings Gypsy Songs*.

### Privatni život

Yul Brynner se ženio četiri puta, a prva tri braka su završila razvodom. Imao je troje djece te posvojio još dvoje.

* Njegova prva supruga, Virginia Gilmore (1944.-1960.), bila je glumica. Imali su jedno dijete, Yula Brynnera II. (rođenog 23. prosinca 1946.), kojem je otac kad je imao šest godina dao nadimak "Rock" u čast boksaču Rockyju Grazianu, koji je osvojio srednjoteškaški naslov 1947. Rock je povjesničar, romanopisac i sveučilišni profesor povijesti. Napisao je knjigu o svojem ocu i povijesti njegove obitelji nazvanu "Brynnerovi".
* Lark Brynner (rođena 1958.) rođena je izvan braka, a odgojila ju je majka.
* Njegova druga žena, Doris Kleiner (1960.-1967.), bila je čileanski model, s kojom se oženio na setu tijekom snimanja *[[Sedmorica veličanstvenih|Sedmorice veličanstvenih]]* 1960. Dobili su jedno dijete, Victoriju Brynner (rođena u studenom 1962.), čija je kuma bila Audrey Hepburn.
* Njegova treća žena, Jacqueline de Croisset (1971.-1981.), bila je francuska aristokratkinja. Bila je udovica Philippea de Croisseta, izdavača. Yul i Jacqueline su posvojili dvoje vijetnamske djece: Miu (1974.) i Melody (1975.).
* Njegova četvrta žena, Kathy Lee, rođena u Maleziji, bila je plesačica u predstavi *Kralj i ja*. Vjenčali su se 1983.

Brynner je početkom pedsesetih bio u vezi s Marlene Dietrich.

### Smrt

Brynner je umro 10. listopada 1985. u New Yorku (isti dan kad i Orson Welles, koji je također nastupio u *[[Bitka na Neretvi (1969)|Bitci na Neretvi]]*). Uzrok smrti bio je rak pluća koji je bio posljedica dugogodišnjeg pušenja. Tijekom života Brynnera se često moglo vidjeti s cigaretom u ruci. U siječnju 1985., devet mjeseci prije smrti, dao je intervju u emisiji *Good Morning America*, izrazivši želju da snimi antipušačku reklamu. Isječak iz tog intervjua postao je dio reklame Američkog društva oboljelih od raka, objavljen nakon njegove smrti; sadrži upozorenje "Sada kad sam umro, kažem ti, nemoj pušiti."

Brynner je pokopan u groblju Saint-Michel-de-Bois-Aubry u Vienneu, Francuska.

## Filmografija
* *[[Njujorška luka]]* (1949.)
* *[[Kralj i ja (1956)|Kralj i ja]]* (1956.)
* *[[Deset zapovijedi (1956)|Deset zapovijedi]]* (1956.)
* *[[Anastazija (1956)|Anastazija]]* (1956.)
* *[[Braća Karamazovi (1958)|Braća Karamazovi]]* (1958.)
* *[[Gusar (1958)|Gusar]]* (1958.)
* *[[Putovanje (film, 1959)|Putovanje]]* (1959.)
* *[[Zvuk i bijes (1959)|Zvuk i bijes]]* (1959.)
* *[[Salomon i Sheba]]* (1959.)
* *[[Još jednom, s osjećajem!]]* (1960.)
* *[[Orfejeva oporuka]]* (1960.)
* *Paket iznenađenja* (1960.)
* *[[Sedmorica veličanstvenih]]* (1960.)
* *[[Zbogom opet (1961)|Zbogom opet]]* (1961.)
* *Escape from Zahrain* (1962.)
* *[[Taras Bulba (1962)|Taras Bulba]]* (1962.)
* *[[Kraljevi sunca]]* (1963.)
* *[[Flight from Ashiya]]* (1964.)
* *Invitation to a Gunfighter* (1964.)
* *[[Morituri (1965)|Morituri]]* (1965.)
* *[[Cast a Giant Shadow]]* (1966.)
* *[[I mak je cvijet]]* (1966.)
* *[[Povratak sedmorice]]* (1966.)
* *[[Trostruki križ (1966)|Trostruki križ]]* (1966.)
* *The Double Man* (1967.)
* *The Long Duel* (1967.)
* *Villa Rides* (1968.)
* *The Picasso Summer* (1969.)
* *The File of the Golden Goose* (1969.)
* *[[Bitka na Neretvi (1969)|Bitka na Neretvi]]* (1969.)
* *[[The Madwoman of Chaillot (1969)|The Madwoman of Chaillot]]* (1969.)
* *[[The Magic Christian (1969)|The Magic Christian]]* (1969.)
* *[[Adios, Sabata]]* (1971.)
* *[[Svjetlo na kraju svijeta]]* (1971.)
* *Romance of a Horsethief* (1971.)
* *[[Catlow]]* (1971.)
* *Fuzz* (1972.)
* *[[Noćni let iz Moskve]]* (1973.)
* *[[Westworld]]* (1973.)
* *The Ultimate Warrior* (1975.)
* *Death Rage* (1976.)
* *[[Futureworld]]* (1976.)

## Vanjske veze

* 
* 
*